En gruppe på mere end 100 migranter blev i går aftes reddet af et tyrkisk fragtskib ud fra Libyens kyst.

Men da migranterne opdagede, at fragtskibet ville transportere dem tilbage til Libyen, overtog de angiveligt magten over skibet.

Og de har truet mandskabet til at sejle dem mod nord til Europa.

Nærmere bestemt i retning mod Malta og den italienske ø Lampedusa.

Det oplyser myndigheder i Italien og Malta ifølge blandt andre nyhedsbureauet AP.

Fragtskibet var på vej fra Tyrkiet til Libyen, da skibets besætning onsdag aften samlede omkring 120 migranter op ud fra Libyens kyst.

Ifølge Italiens indenrigsminister, Matteo Salvini, er der tale om det tyrkiske oliefragtskib El Hiblu 1.

Og han kalder hændelsen "det første tilfælde af pirateri til søs begået af migranter".

Kapringen af det 52 meter lange fragtskib skete cirka 10 kilometer ud fra Libyens kyst, skriver Malta Today.

Får ikke lov til at komme til Malta

Maltas væbnede styrker har ifølge Malta Today forgæves forsøgt at få kontakt til skibets kaptajn, men man har styr på, hvor skibet befinder sig.

Ruten følges nu tæt. Skibet har siden klokken kvart i fem i morges ligget stille i Middelhavet tæt på Maltas kyst.

Skibet får ifølge Malta Today angiveligt ikke lov til at komme ind i maltesiske farvande.

Hverken Italien eller Malta ønsker at tage imod migranterne, det skriver blandt andre det norske medie NRK.